ועדת הכספים, כנסת 22, פרוטוקול מספר 40, 2019-12-30 12:25

משה גפני: אני פותח את הישיבה.

משה גפני: צו התכנון והבניה (תיקון מס' 101) (דחיית יום התחילה הנדחה של החוק), התש"ף–2019.

משה גפני: מי מציג את הצו?

משה גפני: בבקשה.

בני ארביב: אנחנו כאן בנוגע לצו בסמכות שר האוצר שטעון את אישור הוועדה.

בני ארביב: הצו הזה עוסק במכוני בקרה.

בני ארביב: מכוני בקרה הוקמו בתיקון 101 לחוק התכנון כדי לפקח על עבודות בנייה הן בשלב ההיתר והן בשלב הביצוע.

בני ארביב: בשורה של תיקוני חקיקה נערכה הבחנה בין שני סוגים של בקשות להיתרים – בקשה להיתר להקמת בניין מגורים חדש, מונח לזה הגדרה בחוק.

בני ארביב: לגבי הסוג הזה של הבקשות להיתרים מכוני הבקרה כבר התחילו לפעול.

בני ארביב: יש תקופת היערכות שמצויה בתיקון 122 לחוק, בגלל תקופת הבחירות התקופה הוארכה בפעם השלישית.

בני ארביב: אנחנו לא פה בנוגע לסוג הזה של הבקשות להיתרים.

בני ארביב: כל בקשה להיתר שהיא לא מהסוג הזה, זאת אומרת, לכל בקשה להיתר שהיא לא הקמת בניין מגורים חדש כהגדרתו בחוק נקבעה הוראת תחילה בחוק עצמו, שהיא ה-1 בינואר 2020.

משה גפני: מה יהיה עם אלה שנתתם להם תמריץ ואתם משלמים להם על כל אישור כזה שהם עושים?

משה גפני: מה יהיה עם זה?

בני ארביב: הדיון כרגע בוועדה היום לא קשור לסוג הבקשות של מכוני הבקרה שכבר התחילו לפעול, אומנם באופן וולונטרי - - -

משה גפני: מה יהיה איתם?

בני ארביב: הדיון פשוט לא קשור לזה, כי מכוח - - -

תומר רוזנר: לא, לא.

משה גפני: תסביר.

תומר רוזנר: קודם כול תסביר לנו למה אתם חושבים שצריך לבקש דחייה, ואחר כך נשאלת השאלה של היושב-ראש, למה צריך לדחות?

משה גפני: למה צריך דחייה?

בני ארביב: רק חשוב לי לחדד את אופי הדיון היום, זאת אומרת את מטרת הדיון היום.

בני ארביב: יש שני סוגי בקשות להיתרים – יש בקשה להיתרים למגורים, הקמת בניין מגורים חדש, שבזה מכוני הבקרה כבר עוסקים היום, החוק התחיל.

בני ארביב: נקבעה תקופת היערכות שעיקרה שזה וולונטרי והמדינה משלמת את האגרות ויש רשת ביטחון, לא משנה, הסדר שלם, אם אדוני רוצה אפשר לחזור עליו.

מירי כהן: צריך להסביר שהוא ממשיך.

בני ארביב: אבל לא זאת מטרת הדיון היום, כי מכוח סעיף 38 לחוק-יסוד הכנסת, תקופת ההיערכות שהיא הוראת שעה, ממשיכה.

בני ארביב: זה ממשיך להיות וולונטרי עד תום שלושה חודשים מתחילת כהונתה של הכנסת הבאה.

בני ארביב: לא על זה הגענו לכאן.

בני ארביב: אפשר לדבר על זה, אבל לא זו מטרת הדיון.

בני ארביב: אנחנו כאן בנוגע לכל יתר הבקשות להיתרים שעד היום לא הגיעו למכוני בקרה.

משה גפני: מה למשל?

איתן גינזבורג: כל בנייה שהיא לא מגורים.

רותי שורץ חנוך: תעשייה, מסחר, ציבורי, כל יתר - - -

מירי כהן: מלונאות.

משה גפני: לא ביקשתי את כל הרשימה, רק דוגמה.

בני ארביב: כל מה שהוא לא רק מגורים עד 29 - - -

משה גפני: מה יהיה עם אלה שוולונטרית הם עשו את זה עד עכשיו ונתתם להם תמריץ?

מירי כהן: אבל זה ממשיך, אבל זה - - -

בני ארביב: כל אלה שזה וולונטרי, מה שהיה - - -

מירי כהן: זה ממשיך.

מירי כהן: התמריץ הוא אותו דבר.

מירי כהן: ההסדר הכספי שהיה איתם ממשיך, הוא לא מפסיק.

מירי כהן: זה נדחה בגלל סעיף 38 בשלושה חודשים, זאת אומרת שביוני זה אמור להיכנס.

בני ארביב: שלושה חודשים מתום - - -

מירי כהן: כרגע זה אמור להיכנס ביוני וזה יהיה - - -

משה גפני: למה אתם מבקשים את הדחייה?

בני ארביב: שוב, כל בקשה שהיא לא למגורים בלבד – אף אחד לא חולק על זה, אין שום אפשרות שמכוני הבקרה ישתמשו בבקשות האלה בגלל היעדר מפרטים, היעדר אגרות, שיח שעדיין מתקיים מול משרדי הממשלה בנוגע לסמכויות בקרים מורשים.

בני ארביב: הדברים האלה מתנהלים, אבל הם מתנהלים לאיטם.

בני ארביב: שוב, בגלל שהמחוקק קבע שמכוני הבקרה יפעלו באופן מדורג, וכיוון שמכוני הבקרה עדיין לא התחילו לפעול באופן - - -

משה גפני: כמה זמן מאז שהתחיל העניין הזה?

קריאה: שנים.

משה גפני: מכוני הבקרה, כמה זמן מאז שזה עלה לאוויר העולם?

איתן גינזבורג: 2016, 2017.

בני ארביב: רק מאפריל 2018 זה וולונטרי.

בני ארביב: התיקון עצמו עבר - - -

משה גפני: לא על זה אני מדבר.

משה גפני: הנושא הזה של מכוני בקרה בכלל.

בני ארביב: התיקון עבר ב-2014.

תומר רוזנר: זה עוד מוועדת זיילר.

משה גפני: הייתי יושב-ראש ועדת הפנים מתי שהיה הסיפור.

תומר רוזנר: נכון.

משה גפני: למה הכול הולך לאט בממשלה?

משה גפני: אה, אתה לא יודע.

בני ארביב: אני יכול להשיב, אבל יש פה - - -

משה גפני: מה להשיב?

משה גפני: אנחנו חברי כנסת, לא נבין.

משה גפני: הבנתי.

משה גפני: בקיצור, לא הגעתם - - -

איתן גינזבורג: מה לגבי תוספות בנייה?

איתן גינזבורג: הם גם חלק מזה?

מירי כהן: זה רק בניינים חדשים.

איתן גינזבורג: רק חדשים?

מירי כהן: זה לא חל על תוספות בנייה.

תומר רוזנר: השאלה ששאל עכשיו יושב-ראש הוועדה, ואני אנסה לחדד אותה – מכוני הבקרה, שאני מניח שלפחות חלקם נמצאים פה, הוזמנו לדיון הזה כדי לשמוע את דברם – השאלה ששאל יושב-ראש הוועדה היא: מכוני הבקרה היו אמורים לטפל עכשיו באלפי בקשות להיתרי בנייה ולהתפרנס מזה מה-1 בינואר 2020.

תומר רוזנר: אתם מבקשים לדחות את זה בשנתיים.

תומר רוזנר: לגבי אותו פלח שאתם מבקשים לדחות, שלגביו מכוני הבקרה היו אמורים לטפל ולהתפרנס מהם, מה אתם מציעים להם?

מירי כהן: תומר, גם מכוני הבקרה ידעו שהם לא יתחילו לטפל במסחר ובמלונאות ובתעשייה מה-1 בינואר 2020, בואו לא ניתמם פה כולם.

מירי כהן: כולם ידעו שזה לא יקרה, אין להם בקרים מורשים, אין להם מפרטים, אז זה לא רעם ביום בהיר שפתאום הם גילו שוואו, הם לא יכולים לאשר מלונאות.

משה גפני: יש דברים שהממשלה יודעת לעשות מהר, אז הם כנראה טעו בזה.

מירי כהן: רגע, הם גם לא מסוגלים לאשר מלונאות.

מירי כהן: זה לא שהם היו רוצים לקבל עכשיו את הסמכות הזאת, אין להם שום יכולת לעשות את זה.

משה גפני: בקיצור, אתם מבקשים דחייה של שנתיים.

משה גפני: שמוליק אדמון, אתה מייצג את מכוני הבקרה?

שמוליק אדמון: אני מניח.

איתן גינזבורג: מה תפקידך?

שמוליק אדמון: אני סמנכ"ל חברת האם של מכון הבקרה "גאודע – מכון בקרה".

משה גפני: בבקשה.

שמוליק אדמון: בראשית הדברים אני אבקש שיירשם בפרוטוקול שהניסוח בסעיף 5 של הבקשה אומר: "מכוני הבקרה אינם ערוכים לקלוט".

שמוליק אדמון: זה לא שמכוני הבקרה אינם ערוכים לקלוט, כמו שכבוד היושב-ראש כבר התייחס, הרגולטור לא מיצה את מה שהוא היה אמור לעשות עד עכשיו, וכרגע הוא מודיע לנו למעשה רשמית שהוא לא - - -

משה גפני: אני לא יודע להשיב על זה בגלל שאנחנו לא מכירים אתכם, ואת הממשלה אנחנו מכירים.

איתן גינזבורג: אבל הוא כתב את זה, בשל היעדר תקנות.

איתן גינזבורג: כתוב.

איתן גינזבורג: אתם לא ערוכים לקלוט כי הם עוד לא התקינו תקנות.

איתן גינזבורג: מה שאמרת לא נכון.

משה גפני: הערתך נרשמה בפרוטוקול.

משה גפני: בבקשה.

שמוליק אדמון: במקרה הזה, כמו שאני אומר, אנחנו ערוכים.

שמוליק אדמון: מה שקרה בתוך הסידור הזה, מ-2016 למעשה בתוך העסקה הזאת – שבה המכונים הם למעשה הזרוע המבצעת של הממשלה והרגולטור לצורך תקן ובקרת בנייה – דחו אותנו ל-2017.

שמוליק אדמון: סוף סוף באפריל 2018 הוחל החוק והוא קצב לעצמו עוד שנתיים לזה.

שמוליק אדמון: את כל התוכניות העסקיות שאנחנו כגוף עסקי בנינו למעשה לוקחים אותנו עכשיו קדימה, כי מאפריל 2018 זה לא חל, נדחה בגין תיקון 38.

שמוליק אדמון: מתוך מאות הבקשות הפוטנציאליות עד היום יש סדר גודל של בקושי 20 או 30 כאלה שנוצרו, והעין לא מצפה לעוד.

שמוליק אדמון: כרגע זה נדחה ליוני 2020 התחולה הראשונית, ועכשיו מדברים על עוד שנתיים למעשה ללא פיקוח של הכנסת על קצב ההתקדמות.

שמוליק אדמון: אנחנו מבקשים שאם בכל זאת יש כוונה לדחות את זה, אז לקצוב את התקופה לשמונה חודשים או ל-12 חודש, ואז אולי להארכה נוספת אם הרגולטור לא ימצה את עצמו.

משה גפני: יעקב.

אדוני היושב-ראש, בתור חבר ועדת הפנים שישבנו כאן בזמנו על החוק הזה אחד הדברים שבאמת עוררנו זה בדיוק מה שדובר כרגע, יש פה גם עוול גדול שנעשה לאותן חברות.

אבל אין ספק שיש פה – סליחה שאני אומר את זה, ידידינו ממשרדי הממשלה, ואנחנו כל הזמן רואים את זה, אמרת את זה גם – יש כאן מחדל של הרגולטור, של משרדי הממשלה, של פקידי הממשלה, שמצד אחד בנו, בחברי הכנסת, האיצו בזמנו להעביר את החוק ולא לדחות, וכמה שזה חשוב, וכו', למרות שהיו לנו הרבה תיקונים ודברים - -

משה גפני: אני מכיר את זה בעל פה.

- - וכשזה מגיע לקטע שבו משרדי הממשלה צריכים – אני לא יודע איזה תקנות עוד חסרות, אני לא זוכר שהיו עוד תקנות שצריכות לעבור ועדה.

משה גפני: זה כמו שמשרד האוצר עכשיו שולח אליי כל הזמן - - -

העברות של עכשיו.

משה גפני: כן, שהולך להיות קטסטרופה בגלל שזה - - -

חצי שנה הפקס לא עבד.

משה גפני: ואני לא מתכוון לעשות ישיבה יותר היום על העברות, שיביאו את זה בזמן.

משה גפני: הם רוצים מאיתנו את מה שהם לא דורשים מעצמם אפילו מילימטר.

הפקס לא עבד.

אני מקווה שבהעברות לפחות לא ייתקעו דברים - - -

משה גפני: הכול יהיה בסדר.

אם היושב-ראש אומר שהכול יהיה בסדר בסוף אז אני רגוע.

משה גפני: ואם לא יהיה בסדר אז זה בסדר.

אבל אני חושב שמשרדי הממשלה, עם כל הכבוד, צריכים לקחת את זה לתשומת ליבם.

משה גפני: יעקב, אתה בקיא בעניין הזה, אתה מציע לקבל את הבקשה שלהם?

אין לי כרגע הצעה, אבל דבר אחד ברור, קודם כול אני מצטרף למה שהוא אמר, אין לי תאריכים, אבל צריך לצמצם את לוחות הזמנים, עם כל הכבוד.

משה גפני: אתה בטוח?

משה גפני: יש בזה גם פיקוח נפש.

תומר רוזנר: לא, אין טעם.

מה פירוש?

משה גפני: הייתי יושב-ראש ועדת הפנים באסון ורסאי, היה שם פל-קל, והיה שם את כל הדברים האלה.

משה גפני: אנחנו לא יודעים בדיוק על מכוני הבקרה.

רגע, אדוני היושב-ראש, לא אמרתי לצמצם סתם.

אני רק חושב שהשאלה כמה שלייקס לוקחים פה, זאת השאלה.

מה זה שנתיים?

שנתיים זה נראה לי - - -

משה גפני: רגע, יעקב, אתם מסכימים לצמצום?

מירי כהן: לא.

מירי כהן: תשמעו, חבר הכנסת אשר, אני רוצה להסביר משהו.

מירי כהן: בואו נפריד בין הביקורת אם היא במקומה או לא במקומה, אפשר לדבר על זה, על משרדי הממשלה, זה בסדר, ובואו נדבר על פגיעה בציבור.

מירי כהן: בסוף אתם לא מענישים אותנו, אנחנו לא הציבור שיושב ומבקש את היתרי הבנייה.

מירי כהן: בסוף מי שייענש זה הציבור שיצטרך להוציא היתר בנייה ויגיע, ואף אחד, וזה יתקע.

מירי כהן: אין פה דרך לפתור את זה, אין פה קסם.

מירי כהן: אין תקנות, אין בקרים, אין כלום.

השאלה אם בשנתיים או בשנה גם אפשר.

מירי כהן: חברים, זה לא יקרה בשנה.

מירי כהן: בואו, אם אתם רוצים תוכנית עסקית ולתת להם באמת ודאות, צריך לשים את האמת על השולחן, זה לא יקרה בשנה.

אז למה לא אמרתם את זה אז?

מירי כהן: אמרנו, הכנסת בחרה לשים את זה ב-1 בינואר 2020.

מירי כהן: אנחנו אמרנו את זה גם בדיון הקודם.

מירי כהן: זה לא אנחנו שעשינו את התאריך הזה.

מירי כהן: אמרנו גם בדיון הקודם, ברור שאנחנו - - -

משה גפני: תודה רבה.

משה גפני: יעקב.

ברור, תראה, אדוני היושב-ראש, אם זה דבר שהם לא יודעים לעמוד בזה אז יהיה בוקה ומבולקה בכל מערכת התכנון.

אבל מצד שני אני לא בטוח אם זה לא שלייקס - - - מדיי, זה הכול.

משה גפני: נכון.

משה גפני: יש עוד מישהו שרוצה להתייחס לזה?

משה גפני: בבקשה.

בני ארביב: אני רק רוצה לומר שמבחינתנו מבחינה משפטית כיוון שלשון החוק זה ששר האוצר רשאי להאריך לתקופה של שנתיים, אנחנו חושבים שבמקרה הזה אין אפשרות לקצר את זה, לא כתוב – מעבר למה שנאמר פה - - -

משה גפני: הבנתי.

משה גפני: מה זה משנה.

משה גפני: אני במקומכם הייתי מדבר פחות.

משה גפני: בסדר, הבנתי, אני מקבל את זה.

משה גפני: אני גם אצביע בעד מה שביקשתם, אבל בסדר.

משה גפני: יש עוד מישהו?

תומר רוזנר: בני צריך להקריא.

משה גפני: בבקשה להקריא.

רוני טיסר: בני, תצביע על התיקונים רק מהצו שפורסם לציבור.

רוני טיסר: הצו שפורסם לציבור הוא הצו שנשלח במכתב לוועדה.

בני ארביב: אני לא רואה פה את התיקונים, אז אני מקווה שאני זוכר.

תומר רוזנר: אני לא מסכים לסעיף 2 הזה, כי הם רוצים לבטל את זה רטרואקטיבית.

תומר רוזנר: אני לא מסכים.

תומר רוזנר: שיפרסמו את זה היום או מחר או מוחרתיים.

רוני טיסר: כאן תוקן יום התחילה.

רוני טיסר: בצו שנשלח לוועדה אתם ביקשתם שיום התחילה יהיה בעצם ביום פרסומו של הצו, שזה בעצם הכלל הרגיל.

תומר רוזנר: אי-אפשר לקבוע שזה יהיה ב-1 בינואר והם יפרסמו את זה עוד שבוע.

בני ארביב: רק אסביר את הסעיף השני.

משה גפני: אין לך מה להסביר.

משה גפני: אני רוצה שיהיה כתוב - - -

תומר רוזנר: ביום פרסומו.

משה גפני: שזה יהיה באופן כזה שיפרסמו את זה היום או מחר.

תומר רוזנר: נכון, שיפרסמו את זה היום או מחר.

בני ארביב: אנחנו עושים הכול כדי - - -

משה גפני: לא, עושים הכול זה בלי נדר.

תומר רוזנר: לא יהיה הסעיף הזה.

משה גפני: אנחנו לא נסכים שבעוד שבוע תפרסמו וזה יהיה רטרואקטיבי על החלטה שאנחנו לא שלמים איתה בכלל.

משה גפני: זה צריך להיות מפורסם היום או מחר.

תומר רוזנר: נכון.

תומר רוזנר: או אפילו מוחרתיים.

משה גפני: אם זה לא מפורסם היום או מחר או מוחרתיים, לא יותר מזה.

משה גפני: אנחנו לא סומכים כל כך על הפעילות של הרגולטור.

משה גפני: זה לא יכול להיות.

משה גפני: אומר היועץ המשפטי, ואני מקבל את זה, לא יכול להיות שתפרסמו את זה בעוד שבוע או שבועיים וזה יהיה רטרואקטיבי.

מירי כהן: היושב-ראש, זאת לא סמכות של היושבים פה בחדר הזה בסופו של יום.

מירי כהן: אם זאת הייתה הסמכות שלנו אנחנו תוך חצי שעה היינו מפרסמים.

מירי כהן: אנחנו יכולים להתחייב בפני היושב-ראש, אנחנו נעשה כל מה שאנחנו יכולים, לרבות - - -

משה גפני: לא מקובל עליי.

תומר רוזנר: תתאמצו.

משה גפני: לא מקובל.

משה גפני: בסדר, תעשו מאמץ, תעזבו דברים אחרים ותפרסמו את זה.

הסמכות של מי?

בני ארביב: משרד המשפטים.

מירי כהן: משרד המשפטים.

משה גפני: אנחנו מאשרים רק את סעיף 1, נכון?

תומר רוזנר: כן, את סעיף 1.

משה גפני: מה זה סעיף 3?

תומר רוזנר: הם לא רוצים אותו, מוותרים עליו.

משה גפני: לא רוצים.

משה גפני: אני מביא את סעיף 1 להצבעה.

משה גפני: צו התכנון והבניה (תיקון מס' 101) (דחיית יום התחילה הנדחה של החוק), התש"ף–2019.

משה גפני: מי בעד אישור הצו הזה שיש בו רק סעיף אחד?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הצו אושר, תודה רבה לכם.

משה גפני: הישיבה נעולה.